****

**Tlačová správa**

**Municipality neprestávajú šetriť a prispôsobujú objem výdavkov svojim príjmom**

**Bratislava, dňa 9. februára 2012 - S cieľom zistiť, či municipality aj v období nasledujúcom po prvom polroku 2011 opätovne zápasili s nedostatkom finančných zdrojov a či objem celkových výdavkov prispôsobili ich príjmom, uskutočnila spoločnosť SCB – Slovak Credit Bureau, s.r.o. analýzu vývoja objemu a štruktúry celkových príjmov, celkových výdavkov a salda rozpočtu municipalít** (vrátane ich rozpočtových organizácií) **za trištvrte rok 2011 a údaje porovnala s rovnakým obdobím roku 2010** (v niektorých prípadoch aj s ďalšími obdobiami)**. Osobitná pozornosť bola venovaná vývoju a štruktúre daňových príjmov a v rámci nich objemu výnosu dane z príjmov** (tzv. podielových daní z príjmov fyzických osôb) **poukázaného územnej samospráve**.

Do zdrojov analýzy vstupovali finančné výkazy o plnení rozpočtu subjektu verejnej správy za 2 922 municipalít (a 2 067 nimi zriadených rozpočtových organizácií) za trištvrte rok 2011 a za 2 920 municipalít (a 2 030 nimi zriadených rozpočtových organizácií) za trištvrte rok 2010. Výsledkom analýzy sú súhrnné údaje za municipality v SR celkom, resp. za municipality podľa krajov a osobitne za Bratislavu hlavné mesto a Mesto Košice, ktoré majú štatút kraja.

***Údaje za municipality v SR celkom – príjmy***

**Celkové príjmy municipalít** (vrátane ich rozpočtových organizácií) **za trištvrte rok 2011 oproti rovnakému obdobiu predchádzajúceho roka vzrástli iba mierne, o 2,71 %**. V porovnaní s prvým štvrťrokom 2011, kedy bol objem celkových príjmov municipalít   
927 575 549 € a s druhým štvrťrokom 2011, kedy dosiahol 915 913 930 €, bol ich objem v treťom štvrťroku najvyšší - 970 153 818 € (celkové príjmy za trištvrte rok 2011 boli vo výške 2 813 643 297 €).

Vývoj celkových príjmov municipalít (vrátane ich rozpočtových organizácií) a jednotlivých druhov príjmov (daňové príjmy a v rámci nich podielové dane z príjmov fyzických osôb, nedaňové príjmy, granty a transfery, finančné príjmy) obsahuje tabuľka č. 1.

Tabuľka č. 1: Vývoj výšky a štruktúry celkových príjmov municipalít (vrátane ich rozpočtových organizácií)

|  |  |  |  |  |  |
| --- | --- | --- | --- | --- | --- |
| **Objem a štruktúra celkových príjmov municipalít v SR** | **trištvrte rok 2010** | | **trištvrte rok 2011** | | **trištvrte rok 2011/ trištvrte rok 2010 v %** |
| **v €** | **v %** | **v €** | **v %** |
| **Daňové** | 1 060 490 554 | 38,71 | 1 216 937 415 | 43,25 | 14,75 |
| ***- výnos dane z príjmov poukázaný územnej samospráve*** | *719 610 215* | 26,27 | *864 489 907* | 30,72 | 20,13 |
| **Nedaňové** | 294 017 199 | 10,73 | 281 971 434 | 10,02 | -4,10 |
| **Granty a transfery** | 901 147 794 | 32,90 | 984 832 902 | 35,00 | 9,29 |
| **Finančné** | 483 744 729 | 17,66 | 329 901 546 | 11,73 | -31,80 |
| **Príjmy spolu** | **2 739 400 276** | **100,00** | **2 813 643 297** | **100,00** | **2,71** |

Zdroj: SCB - Slovak Credit Bureau, s.r.o.

**Poradie jednotlivých druhov príjmov z hľadiska ich podielu na celkových príjmoch sa oproti trištvrte roku 2010 nezmenilo.** Aj za trištvrte rok 2011 mali najväčší podiel daňové príjmy, nasledovali granty a transfery, finančné príjmy a najmenší podiel mali nedaňové príjmy.

**Objem daňových príjmov** (sú primárne určené na financovanie originálnych kompetencií municipalít a tvoria ich podiely na daniach v správe štátu a miestne dane) **sa za trištvrte rok 2011 zvýšil oproti trištvrte roku 2010 o 14,75 % a medziročne vzrástol aj ich podiel na celkových príjmoch o 4,54 percentuálnych bodov. Napriek pozitívnemu vývoju** (ktorý sme zaznamenali aj v prvom polroku 2011) **nedosiahol ich objem úroveň z trištvrte roka 2009** – kedy bol objem daňových príjmov vyšší o 2,16 % a ich podiel na celkových príjmochbol vyšší o 6,54 percentuálnych bodov. **Podiel daňových príjmov na celkových príjmoch za trištvrte rok 2011** (43,25 %) **bol takmer rovnaký ako v prvom polroku 2011** (43,26 %)**.**

**Vývoj objemu daňových príjmov za trištvrte rok 2011 v rozhodujúcej miere ovplyvnil vývoj objemu podielových daní** (výnosu dane z príjmov fyzických osôb poukázaného územnej samospráve). **Napriek tomu, že oproti rovnakému obdobiu roku 2010 sme zaznamenali nárast ich objemu o 20,13 % a zvýšenie ich podielu na celkových príjmoch o 4,45 percentuálnych bodov, municipálnym subjektom bola poukázaná na financovanie ich originálnych kompetencií suma o 64 423 786 € nižšia, ako v rovnakom období roku 2009 (928 913 693 €). Zároveň mierne vzrástol podiel výnosu dane z príjmov na celkových príjmoch za trištvrte rok 2011** (30,72 %) **oproti prvému polroku 2011** (29,95 %) **o 0,77 percentuálneho bodu.**

Pomalším medziročným tempom rastu v porovnaní s daňovými príjmami, o 5,46 % vzrástol oproti trištvrte roku 2010 objem **grantov a transferov** (tvoria ich najmä príjmy zo štátneho rozpočtu určené na financovanie preneseného výkonu štátnej správy a prostriedky z Európskej únie) a o 2,10 percentuálneho bodu sa zvýšil ich podiel na celkových príjmoch municipalít.

Medziročne najviac, o 31,80 % oproti trištvrte roku 2010, poklesol objem **finančných príjmov** (tvoria ich predovšetkým prostriedky z prijatých úverov, pôžičiek a návratných finančných výpomocí), čo sa prejavilo aj v  znížení ich podielu na celkových príjmoch oproti trištvrte roku 2010 o 5,93 percentuálnych bodov. Tempo medziročného poklesu finančných príjmov za trištvrte rok 2011 oproti rovnakému obdobiu v roku 2010 bolo vyššie, ako ich medziročný pokles za prvý polrok 2011 oproti rovnakému obdobiu v roku  2010 (o 3,97 percentuálnych bodov).

Nižší medziročný pokles, o 4,10 % oproti trištvrte roku 2010 sme zaznamenali u **nedaňových príjmov** (tvoria ich najmä príjmy z podnikania, vlastníctva majetku, administratívne a iné poplatky a platby, kapitálové príjmy - najmä príjmy z predaja majetku a úroky z vkladov). Zároveň sa medziročne veľmi mierne znížil ich podiel na celkových príjmoch oproti trištvrte roku 2010 o 0,71 percentuálnych bodov.

***Údaje za municipality podľa krajov – príjmy***

**Napriek miernemu medziročnému nárastu celkových príjmov municipalít v SR celkom, poklesli oproti trištvrte roku 2010 celkové príjmy v Bratislave hlavnom meste (o 15,77 %) a v Trenčianskom kraji (o 1,24 %).** Rovnakú tendenciu k medziročnému poklesu celkových príjmov sme v týchto dvoch krajoch zaznamenali aj za prvý polrok 2011 v porovnaní s prvým polrokom 2010. V ostatných krajoch celkové príjmy vzrástli, avšak s rozdielnou intenzitou (graf č. 1). Najvyšší medziročný nárast celkových príjmov sme zaznamenali v Meste Košice (o 10,40 %), v Prešovskom kraji (o 6,70 %) a v Žilinskom kraji (o 6,58 %). Naopak, najnižšie tempo rastu mali municipality v Banskobystrickom kraji (o 1,06 %) a v Bratislavskom kraji (o 2,49 %).

zdroj: SCB – Slovak Credit Bureau, s r.o.

Na rozdiel od výsledkov medziročného porovnania prvého polroku 2011 a 2010, kedy sme vo všetkých krajoch zaznamenali vyšší ako 20 % nárast výnosu dane z príjmov fyzických osôb poukázaného územnej samospráve**, v troch krajoch bol pri medziročnom porovnaní trištvrte roka 2011 a 2010 nárast výnosu dane z príjmov fyzických osôb nižší ako 20 % - Žilinský kraj (17,02 %), Košický kraj (17,78 %), Trnavský kraj (17,86 %).** Trnavský kraj mal zároveň najnižší podiel výnosu dane z príjmov fyzických osôb na celkových príjmoch, iba 27,73 % (tabuľka č. 2).

Tabuľka č. 2: Vývoj celkových príjmov municipalít (vrátane ich rozpočtových organizácií) a vývoj objemu a podielu výnosu dane z príjmov fyzických osôb na celkových príjmoch za jednotlivé kraje

| **Výnosy dane z príjmov poukázaných územnej samospráve a celkové príjmy municipalít za jednotlivé kraje** | | **trištvrte rok 2010** | | **trištvrte rok 2011** | | **trištvrte rok 2011/ trištvrte rok 2010 v %** |
| --- | --- | --- | --- | --- | --- | --- |
| **v €** | **v %** | **v €** | **v %** |
| Bratislavský kraj | **Výnos dane z príjmov FO** | 47 994 371 | 25,42 | 59 384 335 | 30,69 | 23,73 |
| **Príjmy spolu** | 188 786 305 | 100,00 | 193 485 455 | 100,00 | 2,49 |
| Trnavský kraj | **Výnos dane z príjmov FO** | 69 058 536 | 24,31 | 81 395 583 | 27,73 | 17,86 |
| **Príjmy spolu** | 284 117 773 | 100,00 | 293 499 390 | 100,00 | 3,30 |
| Trenčiansky kraj | **Výnos dane z príjmov FO** | 73 738 101 | 25,54 | 89 476 293 | 31,38 | 21,34 |
| **Príjmy spolu** | 288 675 662 | 100,00 | 285 107 481 | 100,00 | -1,24 |
| Nitriansky kraj | **Výnos dane z príjmov FO** | 81 754 114 | 25,12 | 98 869 744 | 29,19 | 20,94 |
| **Príjmy spolu** | 325 397 537 | 100,00 | 338 748 058 | 100,00 | 4,10 |
| Žilinský kraj | **Výnos dane z príjmov FO** | 101 856 037 | 29,25 | 119 196 785 | 32,12 | 17,02 |
| **Príjmy spolu** | 348 228 704 | 100,00 | 371 146 629 | 100,00 | 6,58 |
| Banskobys. kraj | **Výnos dane z príjmov FO** | 81 876 392 | 26,84 | 98 413 281 | 31,92 | 20,20 |
| **Príjmy spolu** | 305 066 504 | 100,00 | 308 294 212 | 100,00 | 1,06 |
| Prešovský kraj | **Výnos dane z príjmov FO** | 108 924 497 | 25,82 | 131 623 637 | 29,24 | 20,84 |
| **Príjmy spolu** | 421 888 415 | 100,00 | 450 162 674 | 100,00 | 6,70 |
| Košický kraj | **Výnos dane z príjmov FO** | 72 240 505 | 25,02 | 85 085 465 | 28,07 | 17,78 |
| **Príjmy spolu** | 288 692 814 | 100,00 | 303 162 421 | 100,00 | 5,01 |
| Bratislava hlavné mesto | **Výnos dane z príjmov FO** | 51 718 187 | 27,89 | 63 343 733 | 40,55 | 22,48 |
| **Príjmy spolu** | 185 444 937 | 100,00 | 156 208 112 | 100,00 | -15,77 |
| Mesto Košice | **Výnos dane z príjmov FO** | 30 449 475 | 29,53 | 37 701 051 | 33,12 | 23,82 |
| **Príjmy spolu** | 103 101 625 | 100,00 | 113 828 865 | 100,00 | 10,40 |

zdroj: SCB – Slovak Credit Bureau, s r.o.

**Medziročne najväčší nárast výnosu dane z príjmov fyzických osôb sme zaznamenali v Meste Košice** (o 23,82 %),**v Bratislavskom kraji** (o 23,73 %) a v **Bratislave hlavnom meste** (o 22,48 %). Spomedzi nich mali najvyšší podiel výnosu dane z príjmov fyzických osôb na celkových príjmoch Bratislava hlavné mesto (40,55 %) a Mesto Košice (33,12 %).

Rozdiely v objeme tzv. podielových daní z príjmov fyzických osôb poukázaných jednotlivým municipalitám sú spôsobené kritériami pre rozdeľovanie výnosu dane z príjmov fyzických osôb (s výnimkou dane z príjmov, ktorá sa vyberá zrážkou) podľa Nariadenia vlády SR č. 668/2004 Z. z. o rozdeľovaní výnosu dane z príjmov územnej samospráve.

***Údaje za municipality v SR celkom – výdavky***

**Celkové výdavky municipalít** **(vrátane ich rozpočtových organizácií)** **za trištvrte rok 2011 vzrástli oproti rovnakému obdobiu roku 2010 veľmi mierne, iba o 0,67 %,** čo bolo spôsobené rozdielnymi tendenciami vo vývoji jednotlivých druhov výdavkov: bežné, kapitálové a finančné výdavky (tabuľka č. 3). V porovnaní s prvým štvrťrokom 2011, kedy bol objem celkových výdavkov municipalít 723 323 813 € a s druhým štvrťrokom 2011, kedy dosiahol 876 088 778 €, bol ich objem v treťom štvrťroku najvyšší - 933 779 202 € (celkové výdavky za trištvrte rok 2011 boli vo výške 2 533 191 793€).

Tabuľka č. 3: Vývoj výšky a štruktúry celkových výdavkov municipalít (vrátane ich rozpočtových organizácií) v SR celkom

|  |  |  |  |  |  |
| --- | --- | --- | --- | --- | --- |
| **Objem a štruktúra celkových výdavkov municipalít v SR** | **trištvrte rok 2010** | | **trištvrte rok 2011** | | **trištvrte rok 2011/ trištvrte rok 2010 v %** |
| **v €** | **v %** | **v €** | **v %** |
| **Bežné** | 1 750 292 881 | 69,56 | 1 779 981 386 | 70,27 | 1,70 |
| **Kapitálové** | 653 849 780 | 25,98 | 525 811 214 | 20,76 | -19,58 |
| **Finančné** | 112 118 578 | 4,46 | 227 399 193 | 8,98 | 102,82 |
| **Výdavky spolu** | **2 516 261 239** | **100,00** | **2 533 191 793** | **100,00** | **0,67** |

Zdroj: SCB - Slovak Credit Bureau, s.r.o.

**Poradie jednotlivých druhov výdavkov z hľadiska ich podielu na celkových výdavkoch sa oproti trištvrte roku 2010 nezmenilo.** Výrazne najväčší podiel mali bežné výdavky, s odstupom nasledovali kapitálové výdavky a najmenší podiel mali finančné výdavky.

Najmenej, iba o 1,70 %, vzrástli za trištvrte rok 2011 oproti trištvrte roku 2010 **bežné výdavky** (zahŕňajú najmä platby za mzdy, platy, tovary a služby, poistné a bežné transfery - najmä príspevky a dotácie jednotlivcom, neziskovým právnickým osobám, príspevkovým organizáciám, rozpočtovým organizáciám, splátky úrokov a ostatné platby (nie istinu) súvisiace s úvermi). Podiel bežných výdavkov na celkových výdavkoch vysoko prekročil podiely ostatných druhov výdavkov a oproti trištvrte roku 2010 sa mierne zvýšil o 0,71 percentuálneho bodu.

Spomedzi jednotlivých druhov výdavkov sme iba u **kapitálových výdavkoch** (zahŕňajú napr. výdavky na obstaranie hmotného a nehmotného majetku a kapitálové transfery jednotlivcom, neziskovým právnickým osobám, príspevkovým a rozpočtovým organizáciám na nadobudnutie kapitálových aktív alebo kompenzáciu ich poškodenia) zaznamenali medziročný pokles o 19,58 %, ktorý bol sprevádzaný znížením ich podielu na celkových výdavkoch o 5,22 percentuálnych bodov oproti trištvrte roku 2010.

Najvyšším tempom, až o 102,82 % vzrástli oproti trištvrte roku 2010 **finančné výdavky** (zahŕňajú najmä splácanie istiny z úverov a finančného lízingu), čo sa premietlo do zvýšenia ich podielu na celkových výdavkoch o 4,52 percentuálnych bodov. **Vysoký medziročný nárast finančných výdavkov bol spôsobený splácaním cudzích zdrojov čerpaných v predchádzajúcich obdobiach.**

***Údaje za municipality podľa krajov – výdavky***

Na rozdiel od celkovej tendencie k veľmi miernemu nárastu celkových výdavkov za municipality v SR oproti trištvrte roku 2010 **sme v troch krajoch zaznamenali ich medziročný pokles. Najväčší bol v Bratislave hlavnom meste – o 19,12 %, v Trenčianskom kraji - o 7,72 % a v Banskobystrickom kraji - o 0,65 %.** V ostatných krajoch celkové výdavky vzrástli, avšak s rozdielnou intenzitou (tabuľka č. 4). Ich najväčší nárast bol v Košickom kraji (o 6,77 %), v Nitrianskom kraji (o 6,14 %) a v Prešovskom kraji (o 5,24 %), naopak, najpomalšie vzrástli celkové výdavky v Trnavskom kraji (o 0,44 %).

Tabuľka č. 4: Vývoj výšky celkových výdavkov municipalít (vrátane ich rozpočtových organizácií) podľa krajov

|  |  |  |  |
| --- | --- | --- | --- |
| **Výdavky municipalít v krajoch** | **trištvrte rok 2010** | **trištvrte rok 2011** | **trištvrte rok 2011/ trištvrte rok 2010 v %** |
|  | **v €** | **v €** |
| Bratislavský kraj | 168 725 271 | 174 947 064 | 3,69 |
| Trnavský kraj | 264 989 335 | 266 149 269 | 0,44 |
| Trenčiansky kraj | 272 952 417 | 251 890 255 | -7,72 |
| Nitriansky kraj | 288 019 338 | 305 702 252 | 6,14 |
| Žilinský kraj | 321 002 810 | 330 233 022 | 2,88 |
| Banskobystrický kraj | 278 390 838 | 276 587 026 | -0,65 |
| Prešovský kraj | 382 780 877 | 402 830 438 | 5,24 |
| Košický kraj | 250 474 907 | 267 424 835 | 6,77 |
| Bratislava hlavné mesto | 185 364 072 | 149 919 703 | -19,12 |
| Mesto Košice | 103 561 374 | 107 507 929 | 3,81 |

Zdroj: SCB - Slovak Credit Bureau, s.r.o.

***Údaje za municipality v SR celkom – saldo rozpočtu***

**Vyššie medziročné tempo rastu celkových príjmov municipalít v SR za trištvrte rok 2011 oproti trištvrte roku 2010 (o 2,71 %) v porovnaní s medziročným tempom rastu celkových výdavkov municipalít (o 0,67 %) malo o. i. za následok zvýšenie salda rozpočtu** (kladného rozdielu medzi príjmami a výdavkami) **municipalít o 25,68 %** (tabuľka č. 5), čo bolo nad úrovňou jeho zvýšenia v prvom polroku 2011 oproti prvému polroku 2010 (o 22,57 %).

Na rozdiel od roku 2010, v priebehu ktorého sme zaznamenávali znižovanie salda rozpočtu municipalít v porovnaní s vývojom v roku 2009, **stav vo všetkých analyzovaných obdobiach roku 2011** (prvý štvrťrok a polrok) **je pozitívnym odrazom väčších úspor vo výdavkoch a vyššej miery prispôsobenia sa vývoju príjmov municipalít, najmä v oblasti podielových daní z príjmov fyzických osôb.**

Tabuľka č. 5: Vývoj salda rozpočtu municipalít podľa krajov a za municipality v SR celkom

|  |  |  |  |
| --- | --- | --- | --- |
| **Saldo rozpočtu municipalít podľa krajov a v SR celkom** | **trištvrte rok 2010** | **trištvrte rok 2011** | **trištvrte rok 2011/ trištvrte rok 2010 v %** |
| v € | v € |
| Bratislavský kraj | 20 061 034 | 18 538 391 | -7,59 |
| Trnavský kraj | 19 128 438 | 27 350 121 | 42,98 |
| Trenčiansky kraj | 15 723 245 | 33 217 226 | 111,26 |
| Nitriansky kraj | 37 378 199 | 33 045 806 | -11,59 |
| Žilinský kraj | 27 225 894 | 40 913 607 | 50,27 |
| Banskobystrický kraj | 26 675 666 | 31 707 186 | 18,86 |
| Prešovský kraj | 39 107 538 | 47 332 236 | 21,03 |
| Košický kraj | 38 217 907 | 35 737 586 | -6,49 |
| Bratislava hlavné mesto | 80 865 | 6 288 409 | 7 676,43 |
| Mesto Košice | -459 749 | 6 320 936 | -\* |
| **saldo rozpočtu municipalít spolu** | **223 139 037** | **280 451 504** | **25,68** |

\*medziročná zmena nie je vyčíslená z dôvodu záporného salda za trištvrte rok 2010

Zdroj: SCB - Slovak Credit Bureau, s.r.o.

**V troch krajoch sme na rozdiel od celkovej tendencie k nárastu salda rozpočtu zaznamenali ich pokles – v Nitrianskom kraji (o 11,59 %), v Bratislavskom kraji (o   
7,59 %) a v Košickom kraji (o 6,49 %).** V ostatných krajoch sa saldo rozpočtu medziročne zvýšilo v závislosti od medziročnej zmeny celkových príjmov a celkových výdavkov. **Mesto Košice, ktoré ako jediný kraj dosiahlo za trištvrte rok 2010 záporné saldo rozpočtu, malo za trištvrte rok 2011 už kladné, aj keď hodnotovo relatívne nízke saldo rozpočtu. Saldo rozpočtu Mesta Košice bolo takmer vo výške salda v Bratislave hlavnom meste, v ktorom sme zaznamenali za trištvrte rok 2011 v porovnaní s rovnakým obdobím roku 2010 jeho najväčší medziročný nárast - o 7 676,43 %.**

Okrem Bratislavy hlavného mesta mali vysoký medziročný nárast salda rozpočtu aj Žilinský kraj (o 50,27 %) a Trnavský kraj (o 42,98 %). Naopak, najmenší nárast salda rozpočtu bol v Banskobystrickom kraji (o 18,86 %).

**O spoločnosti SCB – Slovak Credit Bureau:**

**Spoločnosť SCB - Slovak Credit Bureau** zabezpečuje na Slovensku prevádzku dvoch slovenských úverových registrov, bankového a nebankového, prostredníctvom ktorých si banky a stavebné sporiteľne, resp. leasingové a splátkové spoločnosti overujú bonitu a schopnosť svojich klientov splácať budúce záväzky. Obom registrom SCB - Slovak Credit Bureau zabezpečuje aj technický servis a služby klientskych centier.

Spoločnosť SCB - Slovak Credit Bureau je prevádzkovateľom významného informačného portálu Univerzálny register Plus obsahujúceho komplexné informácie o všetkých subjektoch na Slovensku, vrátane informácií o ich platobnej disciplíne.

Spoločnosť SCB - Slovak Credit Bureau bola založená v máji 2004 a jediným akcionárom je medzinárodná skupina CRIF, štvrtý najväčší prevádzkovateľ úverových registrov a systémov pre podporu úverového rozhodovania na svete. Na českom trhu pôsobí prostredníctvom svojej sesterskej spoločnosti CCB - Czech Credit Bureau, a.s.

**Kontakty pre médiá:**

**SCB - Slovak Credit Bureau, s.r.o.** **SCB -** **Slovak Credit Bureau, s.r.o.**

Ján Budinský – konateľ Jana Marková – Chief Analyst

[jan.budinsky@scb.sk](mailto:jan.budinsky@scb.sk) j.markova@scb.sk

Telefón: +421 2 5920 7512 Telefón: +421 2 5920 7521

**Media In – PR agentúra**

Zuzana Lacová

zuzana.lacova@cohnwolfe.sk

Mobil: 0911 229 399